Doring Danie staan opsy, Dylan Setera is op pad | Netwerk24
Doring Danie staan opsy, Dylan Setera is op pad
Dylan Setera is in die o.18-akademiespan opgeneem. Foto:
Dylan Setera, ’n gr. 11-leerder by Worcester Gimnasium is onlangs vir die o.18-Akademierugbyspan gekies. Hy is ook Standard se nuutste Let’s Play-finalis.
“Dis so ’n lekker gevoel om vir die span gekies te word. Ek het nie gedink ek sou dit maak nie en is baie dankbaar,” sê Dylan.
Hy gaan van 7-14 Julie aan die Akademieweek by Hoër Jongenskool in Paarl deelneem.
Die 17-jarige was ook verlede jaar in die Grand Khomo se o.16-span opgeneem en sê een van sy vriende wat ook in die Cravenweekspan is, het hom laat weet dat hy die o.18-Akademiespan gehaal het.
“Ek was nog altyd lief vir sport, maar spesifiek rugby. Ek speel al van gr. 1 af rugby,” voeg hy by.
Dylan, wat senter vir Worcester Gimnasium se A-span speel, sê dit kos harde werk en toewyding om fiks te bly.
“Ek fokus op my verdediging, balvaardigheid en ek werk nou aan my spoed. Rugby gee ook vir jou ’n tweede familie, want as jy soos ’n span saamspeel raak die ander spelers soos jou broers,” sê hy. “Jy moet aanhou werk, op jou drome bly fokus en nooit opgee nie.”
“My ouers is baie opgewonde en trots op my prestasie.”
My ma wou eintlik gehad het ek moet vir die o.18 Akademie-span gekies word sodat sy my kan kom ondersteun. As ek Cravenweek gespeel het sou sy nie kon kom kyk het nie.”
Hy sê hy wil graag eendag professionele rugby speel.
“Ek wil volgende jaar die Craven­week­span haal en dan gaan ek werk om die SA skolespan te maak. My groot droom is om eendag vir die Springbokke te speel, maar ek wil graag argitektuur ook studeer. Ek dink dis belangrik om te studeer, want jy kan nie vir die res van jou lewe rugby speel nie,” sê Dylan.
Hy sê hy is baie dankbaar vir sy ouers vir al hulle ondersteuning, want sonder hulle sou hy nie alles kon bereik het nie.
Dylan speel Maandag 9 Julie sy eerste wedstryd vir die Akademiespan. Die span gaan kragte teen die Sharks-akademiespan meet.